TEAM พุ่ง 29.55% ชนซิลลิ่ง หลังประกาศงบฯ Q2 พลิกกำไร
TEAM พุ่ง 29.55% ชนซิลลิ่ง หลังประกาศงบฯ Q2 พลิกกำไร ปิดตลาดภาคเช้า อยู่ที่ 1.71 บาท เพิ่มขึ้น 0.39  บาท หรือ 29.55% มูลค่าซื้อขาย 84.02 ล้านบาท สูงสุดที่ 1.71 บาท และราคาปรับตัวลงต่ำสุดที่ 1.55 บาท ขณะที่ราคา Ceiling อยู่ที่ 1.71 บาท
9 ส.ค. 2560

ผู้สื่อข่าวรายงานว่า ราคาหุ้น บริษัท ทีมพรีซิชั่น จำกัด (มหาชน)  หรือ TEAM ปิดตลาดภาคเช้า อยู่ที่ 1.71 บาท เพิ่มขึ้น 0.39  บาท หรือ 29.55% มูลค่าซื้อขาย 84.02 ล้านบาท สูงสุดที่ 1.71 บาท และราคาปรับตัวลงต่ำสุดที่ 1.55 บาท ขณะที่ราคา Ceiling อยู่ที่ 1.71 บาท

สำหรับปัจจัยที่ส่งผลให้ราคาหุ้นปรับตัวขึ้นแรงมาจากการที่ บริษัทและบริษัทย่อยประกาศผลการดำเนินงานงวดไตรมาส 2/60 มีกำไรสุทธิ 15.09 ล้านบาท กำไรสุทธิต่อหุ้น 0.0237 บาท ขณะที่เทียบกับช่วงเดียวกันของปีก่อนที่ขาดทุนสุทธิ 29.77 ล้านบาท ขาดทุนสุทธิต่อหุ้น 0.0467 บาท
โดยบริษัทชี้แจงว่า ผลกำไรสุทธิในไตรมาสนี้ 15 ล้านบาท หรือคิดเป็นอัตรา 5% ของรายได้รวมเปรียบเทียบกับขาดทุนสุทธิจำนวน 30 ล้านบาท หรือคิดเป็นอัตรา -13% ของรายได้รวมสำหรับไตรมาสเดียวกันของปีก่อน สาเหตุหลักจากมาจากยอดขายที่เพิ่มขึ้น ทำให้บริษัทมีรายได้จากการขายรวมเท่ากับ 316 ล้านบาท เพิ่มขึ้นจากไตรมาสเดียวกันในปีก่อน 41% โดยได้รับคำสั่งซื้อเพิ่มขึ้นจากกลุ่มลูกค้าภูมิภาคอเมริกาและยุโรป เนื่องจากความผันผวนของตลาดเริ่มคลี่คลาย
ทั้งนี้อัตรากำไรขั้นต้นเท่ากับ 12.7% ของยอดขายเปรียบเทียบกับ -3% ในไตรมาสเดียวกันของปีก่อน เนื่องจากการเปลี่ยนแปลงของสัดส่วนการขายที่มีอัตรากำไรของสินค้าแตกต่างกัน ส่วนค่าใช้จ่ายที่เกี่ยวเนื่องกับการผลิตรวมถึงค่าใช้จ่ายขายและบริหาร บริษัทยังคงบริหารควบคุมอย่างต่อเนื่องให้อยู่ภายในงบประมาณที่เหมาะสม